78. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ ΄Αριθ.68448 της 14/20 Ιουν.1960 (ΦΕΚ Β΄ 276) Περί καθορισμού εξεταστέας ύλης προς πλήρωσιν δια διαγωνισμού κενών θέσεων δακτυλογράφων ξένων γλωσσών επί βαθμώ 9ω της Β΄κατηγορίας του Υπουργείου Εθνικής Παιδείας και Θρησκευμάτων. ΄Εχοντες υπ’ όψει τας διατάξεις της παρ.2 του άρθρ.23 του Νόμ.1811/51 «περί Κώδικος καταστάσεως των δημοσίων διοικητικών υπαλλήλων», ως αντικατεστάθησαν δια της παρ.4 του άρθρ.4 του Νόμ.2085/1952 «περί τροποποιήσεως και συμπληρώσεως των διατάξεων του Νόμ.1811/51 κλπ.» ως και την υπ΄αριθ.382/1960 σύμφωνον γνωμοδότησιν του Α.Σ.Δ.Υ., αποφασίζομεν: Εις τους ενεργουμένους εκάστοτε διαγωνισμούς προς πλήρωσιν κενών θέσεων δακτυλογράφων ξένων γλωσσών, επί βαθμώ 9ω της Β΄κατηγορίας του Υπουργείου Εθνικής Παιδείας και Θρησκευμάτων, η εξέτασις των υποψηφίων γίνεται εις τα κάτωθι μαθήματα: 1.Έκθεσιν Ιδεών. 2.Ξένην γλώσσαν: γραφή καθ΄υπαγόρευσιν δέκα έως δέκα πέντε στίχων ελευθέρου κειμένου μιάς των γλωσσών Αγγλικής ή Γαλλικής ή Γερμανικής ή Ιταλικής κατά προτίμησιν των υποψηφίων και μετάφρασις αυτού εις την Ελληνικήν. 3.Δακτυλογραφίαν εις ξένην γλώσσαν: δακτυλογράφησις δέκα έως δέκα πέντε στίχων κειμένου μιάς των γλωσσών Αγγλικής ή Γαλλικής ή Γερμανικής ή Ιταλικής κατά προτίμησιν του υποψηφίου κατ΄αντιγραφήν εκ σχεδίου παραδιδομένου εις τους υποψηφίους παρά της εξεταστικής επιτροπής. ΄Ινα συμπεριληφθή τις εις τον πίνακα των επιτυχόντων δέον να λάβη την βάσιν τουλάχιστον εις την δακτυλογράφησιν του κειμένου της ξένης γλώσσης, διότι το μάθημα τούτο θεωρείται πρωτεύον, τα δε λοιπά μαθήματα προσδιορίζουσι την σειράν της επιτυχίας του υποψηφίου. Η παρούσα δημοσιευθήτω εις την Εφημερίδα της Κυβερνήσεως. 